EMC เพิ่มทุน 6.8 พันล้านหุ้น แบ่งขายผู้ถือหุ้นเดิม-รองรับวอแรนท์
EMC ยกเลิกเพิ่มทุน PP โดยมีมติเพิ่มทุน 6.8 พันล้านหุ้น แบ่งขายผู้ถือหุ้นเดิม-รองรับวอแรนท์แทน ทั้งนี้จะจัดสรรหุ้นเพิ่มทุนใหม่ 4.2 พันล้านหุ้นขายผู้ถือหุ้นเดิม อัตรา 1:1 ที่ 0.25 บ. และจัดสรรหุ้นเพิ่มทุนใหม่ 2.1 พันล้านหุ้น รองรับ EMC-W5 อัตรา 2 :1 ราคาใช้สิทธิ 0.25 บ. อีกทั้ง จัดสรรหุ้นเพิ่มทุนใหม่ 500 ล้านหุ้น รองรับ EMC-W4
30 ก.ย. 2558

นายศิริพงศ์ ว่องวุฒิพรชัย กรรมการ บริษัท อีเอ็มซี จำกัด (มหาชน) หรือ EMC เปิดเผยว่า ที่ประชุมคณะกรรมการบริษัทได้พิจารณาการดำเนินการเกี่ยวกับเพิ่มทุนของบริษัท หลังจากที่ได้รับอนุมัติจากที่ประชุมวิสามัญผู้ถือหุ้นครั้งที่ 1/2558 ซึ่งปรากฎว่าบริษัทไม่สามารถจะระดมเงินทุนได้ตามวัตถุประสงค์ เนื่องจากราคาหลักทรัพย์ EMC ในตลาดหลักทรัพย์แห่งประเทศไทยในปัจจุบันไม่เอื้ออำนวยต่อการเสนอขายหุ้นเพิ่มทุนได้ โดยราคาตลาดของหลักทรัพย์ EMC ปัจจุบันมีราคาต่ำกว่าราคาเสนอขายหุ้นสามัญเพิ่มทุนให้แก่บุคคลในวงจำกัดอยู่ที่ 0.85 บาทต่อหุ้นซึ่งทำให้บุคคลในวงจำกัดไม่สนใจที่จะลงทุน
อย่างไรก็ตามเนื่องจากบริษัทมีความจำเป็นที่จะต้องระดมทุนมาเพื่อใช้ในการขยายกิจการและเพื่อใช้เป็นเงินทุนหมุนเวียนที่ประชุมคณะกรรมการบริษัทจึงมีมติให้เสนอที่ประชุมผู้ถือหุ้นพิจารณาและอนุมัติให้บริษัทเสนอขายหุ้นสามัญเพิ่มทุนให้แก่ผู้ถือหุ้นเดิม การออกเสนอขายใบสำคัญแสดงสิทธิ EMC-W5 ให้แก่ผู้ถือหุ้นเดิมที่จองซื้อหุ้นเพิ่มทุนอีกครั้ง
ทั้งนี้ที่ประชุมคณะกรรมการบริษัทจึงมีมติให้เสนอที่ประชุมผู้ถือหุ้นพิจารณาอนุมัติยกเลิกการจัดสรรหุ้นสามัญเพิ่มทุน รวมจำนวนทั้งสิ้น 559 ล้านหุ้นที่ออกเสนอขายให้แก่บุคคลในวงจำกัด(Private Placement) ตามมติที่ประชุมวิสามัญผู้ถือหุ้น 1/2558 เมื่อวันที่ 25 มี.ค.58 โดยจะลดทุนจดทะเบียนของบริษัทจากจำนวน  6,219,646,689 บาท เป็น  5,669,646,689 บาท โดยตัดหุ้นสามัญที่ยังไม่ได้ออกจำหน่ายของบริษัทจำนวนทั้งสิ้น 550 ล้านหุ้น
โดยหลังจากนั้นจะเพิ่มทุนจดทะเบียนของบริษัทจากจำนวน 5,669,646,689 บาท เป็น 12,492,179,374 บาท โดยออกหุ้นสามัญใหม่จำนวน 6,822,532,685 หุ้น มูลค่าที่ตราไว้หุ้นละ 1.00 บาท เพื่อออกเสนอขายให้แก่ผู้ถือหุ้นเดิมจำนวนไม่เกิน 4,215,021,790 หุ้น ในอัตราส่วน 1 หุ้นเดิมต่อ 1 หุ้นใหม่ ในราคาเสนอขายหุ้นละ 0.25 บาท ซึ่งมีรายชื่อ ณ วันกำหนดรายชื่อผู้ถือหุ้นที่มีสิทธิจองซื้อหุ้นสามัญของอบริษัทในวันที่ 13 ต.ค. 58 และให้รวบรวมรายชื่อตามมาตรา 225 ของพ.ร.บ.หลักทรัพย์ฯ โดยวิธีปิดสมุดจดทะเบียนในวันที่ 14 ต.ค.58 และกำหนดวันจองซื้อและรับชำระเงินค่าหุ้นสามัญเพิ่มทุนในระหว่างวันที่ 23-27 พ.ย.58 เวลา 10.00-15.00 น.
สำหรับหุ้นสามัญเพิ่มทุนจำนวนไม่เกิน 2,107,510,895 หุ้น เพื่อรองรับการใช้สิทธิของใบสำคัญแสดงสิทธิ EMC-W5 ที่จะออกให้แก่ผู้ถือหุ้นเดิมของบริษัทซึ่งมีรายชื่อ ณ วันกำหนดรายชื่อผู้ถือหุ้นที่มีสิทธิจองซื้อหุ้นสามัญของบริษัทในวันที่ 13 ต.คง 58 โดยไม่คิดมูลค่า และให้รวบรวมรายชื่อตามมาตรา 225 ของพ.ร.บ.หลักทรัพย์ฯ โดยวิธีปิดสมุดจดทะเบียนในวันที่ 14 ต.ค. 58 ที่ได้จองซื้อและได้ชำระราคาค่าจองซื้อหุ้นสามัญเพิ่มทุนของบริษัท
นอกจากนี้หุ้นเพิ่มทุนจำนวนไม่เกิน 500,000,000 หุ้น เพื่อรองรับการปรับสิทธิของใบสำคัญแสดงสิทธิที่จะซื้อหุ้นสามัญของบริษัท ครั้งที่ 4 (EMC-W4) ทั้งนี้ กำหนดวันประชุมวิสามัญผู้ถือหุ้น ครั้งที่ 2/2558 ในวันที่ 3 พ.ย.58
นอกจากนี้ คณะกรรมการบริษัทมีมติอนุมัติแต่งตั้งนายกิตติพันธุ์ อุยยามะพันธุ์ กรรมการผู้จัดการ สายงานอสังหาริมทรัพย์ ดำรงตำแหน่งกรรมการบริษัท แทนนายตฤณ ปิ่มหทัยวุฒิ ที่ได้ยื่นจดหมายลาออกจากกรรมการบริษัท มีผลตั้งแต่วันที่ 29 ก.ย.58 เป็นต้นไป
 